എംഎല്എ ഹോസ്റ്റലിലെ പീഡന കേസ് വിചാരണയിലേക്ക് ഡി വൈ എഫ് ഐ മുന് നേതാവായ പ്രതിയെ ഹാജരാക്കാന് തിരുവനന്തപുരം കോടതിയുടെ ഉത്തരവ് തിരുവനന്തപുരം: തലസ്ഥാനത്തെ നിയമസഭാ സാമാജിക മന്ദിരത്തിലെ എംഎല്എ യുടെ വാസസ്ഥലത്ത് വച്ച് ഡിവൈഎഫ്ഐ ഭാരവാഹിയായ 19 കാരിയെ പീഡിപ്പിക്കാന് ശ്രമിച്ച കേസില് പ്രതിയായ ഡിവൈഎഫ് ഐ മുന് നേതാവിനെ ഹാജരാക്കാന് തിരുവനന്തപുരം മൂന്നാം ജുഡീഷ്യല് ഫസ്റ്റ് ക്ലാസ്സ് മജിസ്ട്രേട്ട് കോടതി ഉത്തരവിട്ടു. പീഡന സമയത്ത് ഡിവൈഎഫ്ഐ ഇരിങ്ങാലക്കുട ബ്ലോക്ക് ജോയിന്റ് സെക്രട്ടറിയായിരുന്ന ആര്.എല്. ജീവന് ലാല് ആണ് മാനഭംഗ കേസിലെ പ്രതി. പ്രതി 2022 ഫെബ്രുവരി 3 ന് ഹാജരാകാനാണ് മജിസ്ട്രേട്ട് അഭിനിമോള് രാജേന്ദ്രന് ഉത്തരവിട്ടത്. തലസ്ഥാനത്തെ എഞ്ചിനീയറിങ് കോച്ചിങ് സെന്ററില് പഠിക്കാന് പ്രവേശന അനുമതിക്കായി എത്തിയ പെണ്കുട്ടിക്കു നേരെ പ്രതി അതിക്രമം കാട്ടിയെന്നാണ് കേസ്. പാര്ട്ടി നേതൃത്വത്തിന് പരാതി നല്കിയിട്ടും നടപടിയുണ്ടാകാത്തതിനാലാണ് സി പി എം കുടുംബമായ പെണ്കുട്ടിയുടെ വീട്ടുകാരുടെ നിര്ദേശപ്രകാരം പെണ്കുട്ടി പൊലീസില് പരാതി നല്കി കേസെടുത്തത്. 2018 ജൂലൈ 11 ന് ഇരിങ്ങാലക്കുട എം എല് എ കെ.യു. അരുണിന്റെ മുറിയില് വച്ചാണ് കേസിനാസ്പദമായ സംഭവം നടന്നത്. എഞ്ചിനീയറിങ് കോച്ചിങ് ക്ലാസ് പ്രവേശന ശുപാര്ശക്ക് വേണ്ടിയാണ് തൃശൂരില് നിന്ന് ജീവന് ലാലിനൊപ്പം ഡിവൈഎഫ്ഐ ഭാരവാഹിയായ പെണ്കുട്ടി ജൂലൈ 9 ന് വൈകിട്ടോടെ എം എല് എ ഹോസ്റ്റലില് എത്തിയത്. സീറ്റ് റെഡിയായി ജൂലൈ 11 ന് മടങ്ങാന് ഒരുങ്ങവേ ജീവന് ലാല് പെണ്കുട്ടിയെ മാനഭംഗപ്പെടുത്തണമെന്ന ഉദ്ദേശ്യത്തോടെ അവളുടെ നേര്ക്ക് കയ്യേറ്റവും ബലപ്രയോഗവും നടത്തി കടന്നുപിടിക്കുകയും അശ്ലീലച്ചുവയോടെ സംസാരിച്ചുവെന്നുമാണ് പരാതി. വീട്ടിലെത്തിയ പെണ്കുട്ടി മാതാപിതാക്കളോട് വിവരം പറയുകയും സി പി എം കുടുംബമായ വീട്ടുകാരുടെ നിര്ദേശ പ്രകാരം പാര്ട്ടി നേതൃത്വത്തെ അറിയിക്കുകയും ചെയ്തു. എന്നാല് യാതൊരു തുടര് നടപടിയും ഉണ്ടായില്ല. കുടുംബം സി പി എം അനുഭാവിയായതുകൊണ്ടും മകള് ഡിവൈഎഫ്ഐ ഭാരവാഹിയായതു കൊണ്ടും പാര്ട്ടിയോടുള്ള വിശ്വാസത്തിന്റെയും കൂറിന്റെയും പേരില് 2018 ഓഗസ്റ്റ് വരെ പൊലീസില് പരാതി നല്കിയില്ല. എന്നാല് പാര്ട്ടി നേതൃത്വത്തില് നിന്ന് നീതി കിട്ടാതെ വന്നതോടെ ഇരിങ്ങാലക്കുട ഡിവൈഎസ്പിക്ക് പരാതി നല്കി സെപ്റ്റംബര് 5 ന് കാട്ടൂര് പൊലീസ് കേസെടുക്കുകയായിരുന്നു. എന്നാല് കൃത്യ സ്ഥലം തലസ്ഥാനത്തെ മ്യൂസിയം പൊലീസ് സ്റ്റേഷന് ലോക്കല് ലിമിറ്റിനകമാകയാല് കേസ് മ്യൂസിയം പൊലീസിന് ട്രാന്സ്ഫര് ചെയ്തു. എം എല് എ ഹോസ്റ്റല് രജിസ്റ്റര് , ജീവനക്കാരുടെ മൊഴി എന്നിവ എം എല് എ ഹോസ്റ്റലില് യുവതിയും ജീവന് ലാലും താമസിച്ചതായി സാധൂകരിക്കുന്നുണ്ട്. എം എല് എ യുടെ അനുവാദത്തോടെയാണ് ഹോസ്റ്റല് ജീവനക്കാര് ഇവര്ക്ക് താമസിക്കാന് സൗകര്യം ഏര്പ്പാടാക്കിയത്. അതേ സമയം 2018 സെപ്റ്റംബര് 5 ന് ജീവന് ലാലിനെതിരെ കാട്ടൂര് പൊലീസ് കേസെടുത്ത വിവരം മാധ്യമ വാര്ത്തയായതോടെ പ്രതിക്കെതിരെ ഇരിങ്ങാലക്കുട പാര്ട്ടി പ്രവര്ത്തകരായ രണ്ടു പെണ്കുട്ടികള് കൂടി നേതൃത്വത്തിന് പരാതി നല്കിയിരുന്നു. രണ്ടു വര്ഷത്തോളമെത്തിയ സംഭവത്തിന്റെ പേരിലാണിത്. ഇരിങ്ങാലക്കുട പാര്ട്ടി പ്രവര്ത്തകരാണ് പരാതി കൈമാറിയത്.പാര്ട്ടി നേതാക്കള്ക്ക് യുവതികള് നേരത്തേ പരാതി നല്കിയെങ്കിലും ഒരു പ്രയോജനവുമുണ്ടായില്ല. ഇതിനെ തുടര്ന്ന് സജീവ പാര്ട്ടി പ്രവര്ത്തനത്തില് നിന്ന് മാറി നില്ക്കുകയായിരുന്നു യുവതികള്. ഇപ്പോള് കേസ് രജിസ്റ്റര് ചെയ്ത പെണ്കുട്ടിയുടെ പരാതിയില് മറ്റൊരു പെണ്കുട്ടിക്കും ഇയാളില് നിന്ന് സമാന അനുഭവമുണ്ടായതായി പറഞ്ഞിരുന്നു. സംഭവങ്ങള് മാധ്യമ വാര്ത്തയായതോടെ ഒടുവില് പാര്ട്ടി നേതൃത്വം ജീവന് ലാലിനെ പാര്ട്ടിയില് നിന്ന് പുറത്താക്കി. 2018 ഡിസംബര് 5 നാണ് മ്യൂസിയം പൊലീസ് കേസില് കുറ്റപത്രം സമര്പ്പിച്ചത്. തുടര്ന്ന് 2020 ഫെബ്രുവരി 12 ന് പ്രതി കോടതിയില് ഹാജരായി ജാമ്യമെടുത്തിരുന്നു. വിചാരണക്കു മുന്നോടിയായി കുറ്റപത്രം വായിച്ചു കേള്പ്പിച്ച് കുറ്റം ചുമത്തുന്നതിലേക്കായാണ് പ്രതിയെ കോടതി വീണ്ടും വിളിച്ചു വരുത്തുന്നത്. Stories you may Like